Terreur: Pakistanse terroriste sê hulle dood 5 in hotel | Netwerk24
Die Baloch Liberation Army (BLA), 'n etniese seperatistegroep wat in Pakistan vir die onafhanklikheid van die provinsie Balochistan veg, het verantwoordelikheid vir die aanval op 'n hotel in die hawestad Gwadar aanvaar.
Die Pearl-Continental in Gwadar is 'n groot en luukse hotel op 'n heuwel wat oor die hele stad uitkyk.
Die luukste Pakistanse hotel, die Pearl-Continental in Gwadar. Foto: Pchotels.ocm
Netwerk24 Foto: Pchotels.ocm
Vyf mense is in die aanval Sondag dood, onder wie 'n soldaat, berig die BBC. Die hotel het nie baie gaste gehad nie, omdat dit heilige Moslem-maand van Ramadaan is.
Veiligheidsbeamptes het aan Al Jazeera gesê regeringsmagte was gou op die toneel en het die aanvallers in 'n gang op die vierde verdieping vasgepen.
"Ons vegters het die aanval op Chinese en ander buitelandse beleggers uitgevoer wat in die hotel gebly het," sê Jihand Baloch, woordvoerder van die militante BLA in 'n verklaring wat na Al Jazeera ge-e-pos is.
Imran Khan, Pakistan se premier, sê die aanval is 'n poging om ekonomiese projekte en vooruitgang te saboteer. "Ons sal nie toelaat dat hierdie agenda suksesvol deurgevoer word nie."
Gwadar is 'n belangrike en groot hawe in Balochistan wat deur die Chinese gebou is as deel van die ekonomiese korridor wat die suidweste van China met die Arabiese See deur Pakistan verbind. Dit sluit 'n netwerk van paaie, treinspore en pyplyne in, berig die BBC.